CELEX: 32005D0448
Language: lv
Date: 2005-03-03 00:00:00
Title: 2005/448/EK: Komisijas Lēmums (2005. gada 3. marts), ar kuru kā jaunus pārtikas produktus vai jaunas pārtikas produktu sastāvdaļas atļauj laist tirgū no ģenētiski modificētas kukurūzas līnijas NK 603 iegūtus pārtikas produktus un pārtikas produktu sastāvdaļas saskaņā ar Eiropas Parlamenta un Padomes Regulas (EK) Nr. 258/97 apstiprināšanu (izziņots ar dokumenta numuru K(2005) 580)

21.6.2005   
            
            
               LV
            
            
               Eiropas Savienības Oficiālais Vēstnesis
            
            
               L 158/20
            
         KOMISIJAS LĒMUMS
   (2005. gada 3. marts),
   ar kuru kā jaunus pārtikas produktus vai jaunas pārtikas produktu sastāvdaļas atļauj laist tirgū no ģenētiski modificētas kukurūzas līnijas NK 603 iegūtus pārtikas produktus un pārtikas produktu sastāvdaļas saskaņā ar Eiropas Parlamenta un Padomes Regulas (EK) Nr. 258/97 apstiprināšanu
   (izziņots ar dokumenta numuru K(2005) 580)
   (Autentiski ir tikai teksti franču un holandiešu valodā)
   (2005/448/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97 par jaunām pārtikas precēm un jaunām pārtikas sastāvdaļām (1) (turpmāk saukta – Regula), un jo īpaši tās 7. pantu,
   tā kā:
   
               (1)
            
            
               2001. gada 24. aprīlī Monsanto saskaņā ar regulas 4. pantu iesniedza lūgumu Nīderlandes kompetentajām iestādēm par pārtikas preču vai pārtikas sastāvdaļu, kas iegūtas no ģenētiski modificētas kukurūzas līnijas NK 603, izvietošanu tirgū kā jaunas pārtikas preces vai kā jaunas pārtikas sastāvdaļas.
            
         
               (2)
            
            
               Savā 2002. gada 5. novembra sākotnējā novērtējuma ziņojumā Nīderlandes kompetentā pārtikas novērtēšanas iestāde nāca pie slēdziena, ka pārtikas preces vai pārtikas sastāvdaļas, kas iegūtas no ģenētiski modificētas kukurūzas līnijas NK 603, ir tikpat drošas kā pārtikas preces un pārtikas sastāvdaļas, kas iegūtas no tradicionālās kukurūzas, un tās var izmantot tādā pašā veidā.
            
         
               (3)
            
            
               Komisija 2003. gada 6. janvārī nosūtīja sākotnējo novērtējuma ziņojumu visām dalībvalstīm. Regulas 6. panta 4. punktā noteiktā 60 dienu perioda laikā saskaņā ar minēto noteikumu tika izvirzīti pamatoti iebildumi pret šā produkta izvietošanu tirgū.
            
         
               (4)
            
            
               Komisija 2003. gada 27. augustā pieprasīja Eiropas Pārtikas drošības iestādes (EFSA) slēdzienu saskaņā ar Regulas 11. pantu. EFSA 2003. gada 25. novembrī iesniedza atzinumu, ka NK 603 kukurūza ir tikpat droša kā tradicionālā kukurūza un tādēļ nav sagaidāms, ka tās izvietošana tirgū pārtikas, lopbarības vai pārstrādes vajadzībām varētu radīt negatīvu ietekmi uz cilvēku un dzīvnieku veselību un šajā kontekstā uz vidi (2). Izsakot savu atzinumu, EFSA ņēma vērā visus konkrētos dalībvalstu izvirzītos jautājumus un bažas.
            
         
               (5)
            
            
               Eiropas Parlamenta un Padomes 2003. gada 22. septembra Regulas (EK) Nr. 1829/2003 46. panta 1. punktā par ģenētiski modificētu pārtiku un lopbarību (3) noteikts, ka pieprasījumi, kas iesniegti saskaņā ar Regulas (EK) Nr. 258/79 4. pantu pirms šīs regulas piemērošanas datuma, ir jāapstrādā saskaņā ar Regulas (EK) Nr. 258/97 noteikumiem, neraugoties uz Regulas (EK) Nr. 1829/2003 38. pantu, gadījumos, ja papildus novērtējuma ziņojums, kas nepieciešams saskaņā ar Regulas (EK) Nr. 258/97 6. panta 3. punktu, ir iesniegts Komisijai pirms Regulas (EK) Nr. 1829/2003 piemērošanas dienas.
            
         
               (6)
            
            
               Eiropas Komisijas Kopīgais pētniecības centrs (KPC) sadarbībā ar Eiropas ĢMO laboratoriju tīklu (ENGL) ir apstiprinājis metodi NK 603 kukurūzas atklāšanai. JRC ir veicis pilnu apstiprinājuma pētījumu (gredzenu eksperimentu) saskaņā ar starptautiski pieņemtiem norādījumiem, lai pārbaudītu kvantitatīvas, gadījumu specifiskas metodes veiktspēju NK 603 transformācijas un tās daudzuma atklāšanu kukurūzā. Pētījumam vajadzīgos materiālus nodrošināja Monsanto. KPC ir atzinis, ka metodes veiktspēja atbilst tās plānotajam mērķim, ņemot vērā ENGL ierosinātos veiktspējas kritērijus metodēm, kas iesniegtas, lai nodrošinātu atbilstību reglamentējošām prasībām, kā arī pašreizējai zinātniskajai izpratnei par apmierinošu metodes veiktspēju. Gan metode, gan pārbaudes rezultāti ir publiski pieejami.
            
         
               (7)
            
            
               Uzziņas materiālus par kukurūzu no ģenētiski modificētas kukurūzas līnijas NK 603 sagatavojis Eiropas Komisijas Kopīgais pētniecības centrs (KPC).
            
         
               (8)
            
            
               Pārtika un pārtikas sastāvdaļas no ģenētiski modificētās kukurūzas līnijas NK 603 jāmarķē saskaņā ar Regulas (EK) Nr. 1829/2003 noteikumiem, un uz šīm precēm attiecas Eiropas Parlamenta un Padomes 2003. gada 22. septembra Regulā (EK) Nr. 1830/2003 noteiktās izsekošanas prasības attiecībā uz ģenētiski modificētu organismu izsekojamību un marķēšanu un no ģenētiski modificētiem organismiem izgatavotas pārtikas un pārtikas produktu izsekojamību, ar ko groza Direktīvu 2001/18/EK (4).
            
         
               (9)
            
            
               Saskaņā ar Komisijas Regulu (EK) Nr. 65/2004 (5) šim produktam noteikts unikāls identifikators Regulas (EK) Nr. 1830/2003 nolūkos.
            
         
               (10)
            
            
               Pielikumā ietvertā informācija par tādas pārtikas un pārtikas sastāvdaļu identificēšanu, kas iegūtas no ģenētiski modificētās kukurūzas līnijas NK 603, ieskaitot apstiprināto atklāšanas metodi un uzziņas materiālus, iegūstama no Regulas (EK) Nr. 1829/2003 28. pantā minētā reģistra.
            
         
               (11)
            
            
               Pārtikas aprites un dzīvnieku veselības pastāvīgā komiteja nav izteikusi atzinumu. Tāpēc Komisija saskaņā ar Regulas (EK) Nr. 258/97 13. panta 4. punkta b) apakšpunktu un Padomes Lēmumu 1999/468/EK (6)2004. gada 4. februārī iesniedza Padomei priekšlikumu, lūdzot Padomes rīcību triju mēnešu laikā.
            
         
               (12)
            
            
               Tā kā Padome pieprasītajā triju mēnešu laika ierobežojumā nav uzsākusi rīcību, lēmumu pieņem Komisija,
            
         IR PIEŅĒMUSI ŠO LĒMUMU.
   1. pants
   Pārtikas preces un pārtikas sastāvdaļas, kas iegūtas no ģenētiski modificētas kukurūzas līnijas NK 603 (turpmāk tekstā – “produkti”), kas noteiktas un norādītas pielikumā, var tikt laistas Kopienas tirgū kā jaunas pārtikas preces un jaunas pārtikas sastāvdaļas.
   2. pants
   Produkti jāmarķē kā “ģenētiski modificēta kukurūza” vai “izgatavots no ģenētiski modificētas kukurūzas” saskaņā ar marķēšanas prasībām, kas noteiktas Regulas (EK) Nr. 1829/2003 13. pantā.
   3. pants
   Produkti un pielikumā iekļautā informācija jāiekļauj Kopienas ģenētiski modificētās pārtikas un lopbarības reģistrā.
   4. pants
   Šis lēmums ir adresēts Monsanto Europe SA, Avenue de Tervuren 270–272, B-1150 Brussels, Belgium, kas pārstāv ASV sabiedrību Monsanto Company. Tas ir spēkā desmit gadus.
   
      Briselē, 2005. gada 3. martā
      
         
            Komisijas vārdā —
         
         
            Komisijas loceklis
         
         Markos KYPRIANOU
      
   
   
      (1)  OV L 43, 14.2.1997., 1. lpp. Regulā jaunākie grozījumi izdarīti ar Regulu (EK) Nr. 1882/2003 (OV L 284, 31.10.2003., 1. lpp.).
   
      (2)  EFSA Vēstnesis (2003) 9, 1.–14. lpp.
   
      (3)  OV L 268, 18.10.2003., 1. lpp.
   
      (4)  OV L 268, 18.10.2003., 24. lpp.
   
      (5)  OV L 10, 16.1.2004., 5. lpp.
   
      (6)  OV L 184, 17.7.1999., 23. lpp.
   PIELIKUMS
   INFORMĀCIJA, KAS JĀIEKĻAUJ KOPIENAS ĢENĒTISKI MODIFICĒTĀS PĀRTIKAS UN LOPBARĪBAS REĢISTRĀ
   a)   Atļaujas turētājs:
   
   Nosaukums: Monsanto Europe SA
   
   Adrese: Avenue de Tervuren 270-272, B-1150 Brussels, Belgium
   
   
      Monsanto Company vārdā, 800 N. Lindbergh Boulevard St. Louis, Missouri 63167 USA.
   b)   Produktu apzīmējums un specifikācija:
   
   Pārtika un pārtikas sastāvdaļas, kas iegūtas no ģenētiski modificētas kukurūzas (Zea maize L.) līnijas NK 603 ar paaugstinātu toleranci pret herbicīdu glifosātu, un visiem tās krustojumiem ar tradicionāli audzētām kukurūzas līnijām. Kukurūzas līnija NK 603 satur šādas DNS sekvences divos neskartos ietvaros:
   
               —
            
            
               5-enolpiruvilshikimat-3-fosfāta sintēzes (epsps) gēns, kas atvasināts no Agrobacterium spec. celma CP (CP4 EPSPS), kas piešķir toleranci pret glifosātu, saskaņā ar rīsa aktīna 1 veicināšanas gēna regulējumu, terminatora sekvence no Agrobacterium tumefaciens un hloroplasta pārejas peptīda sekvence no Arabidopsis thaliana gēna epsps,
            
         
               —
            
            
               5-enolpiruvilshikimat-3-fosfāta sintēzes (epsps) gēns, kas atvasināts no Agrobacterium spec. celma CP (CP4 EPSPS), kas piešķir toleranci pret glifosātu, saskaņā ar bagātinātā 35S veicinātāja regulējumu, kas atvasināts no ziedkāpostu mozaīkvīrusa, terminatora sekvence no Agrobacterium tumefaciens un hloroplasta pārejas peptīda sekvence no Arabidopsis thaliana gēna epsps.
            
         c)   Marķējums:“Ģenētiski modificēta kukurūza” vai “izgatavots no ģenētiski modificētas kukurūzas”.
   d)   Atklāšanas metode:
   
   
               —
            
            
               Gadījumu specifiska reālā laika kvantitatīvā metode uz PCR bāzes ģenētiski modificētai NK 603 kukurūzai.
            
         
               —
            
            
               Apstiprinājis Eiropas Komisijas Kopīgais pētniecības centrs (KPC) sadarbībā ar Eiropas ĢMO laboratoriju tīklu (ENGL) publicēšanai http://gmo-crl.jrc.it/statusofdoss.htm
            
         
               —
            
            
               Uzziņas materiāls: IRMM-415, ko sagatavojis Eiropas Komisijas Kopīgais pētniecības centrs (KPC).
            
         e)   Unikālais identifikators: MON-00603-6.
   f)   Informācija, kas nepieciešama saskaņā ar Kartagēnas protokola II pielikumu: Nav nepieciešama.
   g)   Nosacījumi vai ierobežojumi attiecībā uz produkta laišanu tirgū: Nav piemērojami.
   h)   Kontroles prasības pēc laišanas tirgū: Nav nepieciešamas.